You Want It Darker

You Want It Darker er Leonard Cohens fjortende studioalbum. Det ble utgitt av Columbia Records 21. oktober 2016, to uker før Cohen døde, og er det siste albumet som ble utgitt mens han fortsatt var i live.
På grunn av Cohens helsetilstand ble albumet spilt inn i et enkelt lydstudio rigget opp i stuen i Cohens leilighet i Los Angeles. De øvrige musikerne leverte sine bidrag i ett fullverdig studio dit Cohen ikke var i stand til å reise. Innspillingen begynte i 2015 og Patrick Leonard ble også syk under innspillingen.

Koret og kantoren fra Shaar Hashomayim, Cohens synagoge i Montreal, medvirket på innspillingen. Tittelsporet inkluderer det hebraiske «hineni», «her er jeg» eller «jeg er klar», med henvisning til Abraham som var klar til å ofre sin sønn. Disse ordene blir i jødisk tradisjon lest fra toraen på rosj hasjaná (jødisk nyttår). Cohen ville gjenskape den lyden av sangen som han hadde hørt i synagogen som barn. Cohen visste hvordan han skulle skrive innenfor jødisk tradisjon uten å være hemmet av tradisjonen, ifølge Michael P. Kramer.

Adam Cohen medvirket på gitar og som produsent. Dana Glover medvirket som vokalist i koret. Alison Krauss koret på «Steer Your Way». På dette albumet synger Cohen knapt selv og snakke-synger mest. Sangene er innspilt med sparsommelige musikalske arrangement slik Cohens tidligste album var. Cohens stemme er i forgrunnen og akkompagneres av blant annet fiolin og støttes av kor. Musikken er dels inspirert av gospel, dels av musikk fra middelhavsområdet. Patrick Leonard, kjent for Madonnas produksjoner på 1980-tallet, medvirket som produsent sammen med far og sønn Cohen.

Mottakelse

Albumet fikk god kritikk også for den tekniske produksjonen. The Telegraph beskrev albumet som et «dystert mesterstykke». The Independent beskrev det som et «melancholy masterpiece, full of exquisite lines about inner demons and haunting memories» og rangerte albumet som det tredje beste i 2016. Rolling Stone ga 4 av 5 stjerner. Uhyre varsomt og vakkert var Dagbladets karakteristikk og ga terningkast 5. «En halvtime med dempet refleksjon til svært smektende musikk» skrev Dagsavisen og ga terningkast 5. Aftonbladet regner tittelsporet som en av Cohens beste sanger. The Guardian beskrev albumet som «exquisite» («utsøkt»), og ga fem av fem stjerner. Vakkert, gåtefullt og hypnotisk skrev Dagens Nyheter som beskrev tittelsporet som en dødsmesse og som sammen med «Traveling light» ble beskrevet som albumets beste. Albumet er pophistoriens mørkeste og høres ut som om Elvis hadde spilt gospel i helvete, skrev Frankfurter Allgemeine Zeitung. Toronto Star ga 3 1/2 av 4 stjerner.

Med dette albumet kom Cohen for andre gang i karrieren på Billboard top 10.

 Spor
miniatyr|Shaar Hashomayim, Cohens synagoge i Montréal. Synagogens kor og kantor medvirket på albumet. Cohen ble gravlagt der tre uker etter at albumet kom ut. 
«You Want It Darker» (musikk av Patrick Leonard) - 4:44
«Treaty» - 4:02
«On the Level» (musikk av Sharon Robinson) - 3:27
«Leaving the Table» - 3:47
«If I Didn't Have Your Love» (Patrick Leonard - 3:35
«Traveling Light» (musikk av Adam Cohen, Patrick Leonard) - 4:22
«It Seemed The Better Way» (Patrick Leonard) - 4:21
«Steer Your Way» - 4:23
«String Reprise / Treaty» - 3:26

Medvirkende 
 Leonard Cohen, vokal
 Bill Bottrell, elektrisk gitar, steelgitar
 Michael Chaves, keyboard, bassgitar, tromme programmering
 Adam Cohen, klassisk gitar
 Patrick Leonard, keyboards, orgel, piano, synthesizer, bassigtar, perkusjon, programmering
 Brian Macleod, trommer
 Zac Rae, gitar, mandolin, keyboard, mellotron, celesta, piano, wurlitzer, trommer

 Referanser 

 Eksterne lenker   


Kategori:Leonard Cohen-album